„Comy měś serbske mjenja za wše drožki“
Gumnyškarnja „Nowinka“ se wobźělijo na cełonimskem wuběźowanju
Na kšomje Chóśebuskego měsćańskego źěla Zaspy, tam, źož se na jadnom boce dostanjoš do nowego Chmjelowa a na tom drugem boce do Škódowa, chowa se za wusokimi, gustymi krjami ta gumnyškarnja „Nowinka“. Wóna jo se łoni wobźěliła na krajnem wuběźowanju wó nejrědnjejšu gumnyškarnju w Bramborskej a jo sebje wudobyła prědne městno. Stakim jo se „Nowinka“ kwalificěrowała za wobźělenje na 23. cełonimskem wuběźowanju „Gärten im Städtebau“.
Wałtoru tyźeń su pśedsedaŕ toś teje Chóśebuskeje gumnyškarnje Hartmut von Steimker a někotare cłonki jeje pśedsedarstwa wuwitali fachnikow wót Zwězka zagrodkarjow w Nimskej, kótarež su mjazy drugim doma w Dolnej Sakskej, Bayerskej a Nordrhein-Westfalskej, a kenž ako jury pógódnośiju gumnyškarnje w cełej Nimskej. Dogromady jo jich 30, kenž mjazy sobu se wuběźuju wó jadno z prědnych městnow.
Wjednik jury Jürgen Sheldon, cłonk prezidiuma za fachowe póraźowanje w zwjercha pomjenjonem zwězku, jo był pozitiwnje pśechwatany wót struktury a rědnosći tych 145 gumnyškow w „Nowince“. Pó wobejźenju togo kwitucego a zelenego raja na pereferiji města smy se jogo pšašali, do kótareje měry budu pógódnośiś dwójorěcne mjenja drožkow a serbske mě gumnyškarnje. Na našo pšašanko njejo Sheldon mógał hyšći konkretnje wótegroniś. Jo se pak był wěsty, až pśi pógódnośenju budu teke glědaś na dwójorěcnosć.
Na wobejźenju jo se wobźělił teke Lothar Nicht, šołta za pórěd, wěstosć a wobswět w Chóśebuskem měsćańskem zastojnstwje. Wón jo zastupił wušego šołtu Franka Szymanskego.
Gumnyškarnja „Nowinka“ wobstoj južor 26 lět a tak dłujko nosy wóna serbske mě. Cłonk pśedsedarstwa gumnyškowego towaristwa Harald Puschra jo lětosa w nalěśu naraźił, wšyknym 12 drožkam daś mimo nimskego tek serbske mě. Jogo argumenty su pśedsedarstwo slědkoju pśeznanili. Puschra ga jo pokazał na to , až doněntejšne jadnorěcne toflicki su wšykne stare a deje byś tak a tak nowo gótowane, a we tom zwisku by mógli wše te nimske mjenja daś pśestajiś do serbskeje rěcy. Dalej jo jo se jomu wažne było groniś, až drozne toflicki maju w Zaspach, Chmjelowje a hynźi w měsće mimo nimskego teke serbske mě. Glědajucy na to by se „Nowinka“ toś tej kradu widobnej dwójorěcnosći pśiměriła.
W nadawku pśedsedarstwa jo se pón Karsten Nawrot starał wó to pśestajenje tych 12 drožkowych mjenjow do serbskeje rěcy: „Ja bydlim w Dešnje a mě napśeśiwo bydli regionalna powědarka Domowiny Karin Tšukowa. Ku njej som šeł a som ju pšosył, aby wóna to pśestajeńske źěło wugbała. A wóna jo to pón za nas cyniła.“
Někotare dwójorěcne toflicki su mjaztym južor pśiscynjone, až do kóńca lětosneje sezony změju pón wše drožki w „Nowince“ swójo nimske a serbske pismo. Pón buźomy móc cytaś na serbske „Larikowy puś“, „Duliny puś“, „Wišninowy puś“, „Jerjeginowy puś!“, „Rožowy puś“ abo „Kšušcynowy puś“.
A. D.
Komentary k artikeloju
Se wě, až ta gumnyškowa serska ideja jo mnjo ako Słowjanoju a Pólakoju se wjelgin spodoba! Weto som źěkowny teke Nimcam za jadnogłosnosć z tu ideju. Snaź derje gaby te mě gumnyškowych drozkow na tofli jo tak rowne w serskej a nimskej rěcy było. Zawěsće jo jasne a wěste było, až Nimce po pšawje, wědobnosći a rad wiźe Serskich/Serbow tak rownych sobu. Póstrow!
slv_Latn slv_Latn szl_Latn szl_Latn ces_Latn slv_Latn szl_Latn szl_Latn szl_Latn mos_Latn swe_Latn szl_Latn